[{"text_idx": "#000000", "text": "Mae'r actores Lowri Palfrey yn ymddangos yn y gyfres newydd o Gwaith/Cartref ar S4C nos Fercher, Ionawr 20. A hithau'n ferch i'r actores Lisa Palfrey, ac yn wyres i Eiry Palfrey, cafodd Cymru Fyw sgwrs gyda'r dair cenhedlaeth o actorion yn yr un teulu a holi ydy perfformio yng ngwaed y Palfreys."}, {"text_idx": "#000004", "text": "\"Pan o'n i'n blentyn wnes i berfformio mewn sioe efo mam, gyda'r National Theatre. Wnes i deimlo cyffro bod ar lwyfan bryd 'ny, wnes i rili fwynhau'r broses. Ond es i i ysgol gynradd yn Llundain a wedyn Ysgol Plas Mawr yng Nghaerdydd. Wnes i astudio Drama i TGAU a Lefel A, o'n i'n mwynhau actio ond yn y dyddie' hynny o'n i ddim yn meddwl bod dim byd oedd mam yn 'neud yn cool!"}, {"text_idx": "#000006", "text": "\"Buais i'n gweithio am gyfnod yn amgueddfa V&A yn Llundain, ges i'r fraint o weithio yno tra bo' ni'n 'neud arddangosfa David Bowie. Oedd e'n gyffrous iawn a wnaethon nhw gynhyrchu ffilm fel rhan o'r prosiect a dyna pryd wnes i feddwl fy mod i eisiau bod ynddo fe, bo' fi eisiau actio. Felly wnes i gais i'r Coleg Cerdd a Drama yng Nghaerdydd a wnes i gwrs MA yno am flwyddyn.\""}, {"text_idx": "#000007", "text": "Disgrifiad o\u2019r llun, Lisa Palfrey"}, {"text_idx": "#000008", "text": "Lisa: \"O'n i'n mynd i setiau pan o'n i'n fach ac yn meddwl \"waw, pam bod mam mo'yn dod adre os mae'n gallu bod fan hyn?\""}, {"text_idx": "#000009", "text": "\"Dechreues i actio'n broffesiynol pan o'n i'n 20 oed, ges i ran yn 'District Nurse' yn chware merch 15 oed. O'n i'n ferch fach eitha swil, ond o'n i'n gwbod mai actio o'n i ishe neud."}, {"text_idx": "#000010", "text": "\"Odd Lowri yn saith wythnos oed pan ddaeth hi ar set 'da fi gynta'. Dwi'n credu bod hi'n bwysig i blentyn wbod lle mae eu rhieni nhw'n gweithio. O'n i'n gweithio ar raglen deledu i blant 'Briwsion' fel cornflake wedi ffrio! O'n i'n bwydo Lowri ar y pryd, felly oedd rhaid iddi hi ddod 'da fi."}, {"text_idx": "#000011", "text": "\"Dechreuodd Lowri yn broffesiynol pan oedd hi'n wyth oed pan gafodd hi ran mewn cynhyrchiad gyda'r National Theatre. Ond dim actio oedd hi mo'yn 'neud ar y pryd, ond mynd trwy'r byd ffasiwn.\""}, {"text_idx": "#000013", "text": "Eiry \"O'n i'n adrodd lot ac yn perfformio mewn Steddfodau ers pan o'n i'n reit fach. Oedd fy mam a nhad yn actio'n amatur erioed a dyna'r ffordd ddechreues i."}, {"text_idx": "#000014", "text": "\"Roedd fy rhieni yn athrawon felly dyna oedd y dylanwad teuluol cynta' arna i, wnes i hyfforddi i fod yn athrawes ar o\u0302l cael gradd a dyna sut ddechreues i fy ngyrfa. Yn dilyn hynny ges i waith gyda'r BBC, yn yr adran Addysg ac yn cyflwyno rhaglenni gyda HTV. Fues i'n gwis feistr ar 'Camau Cant a Mil' a chyflwyno rhaglenni gwyddonol."}, {"text_idx": "#000017", "text": "Lowri: \"Dwi'n chware rhan Annest Haf, person weddol ifanc. Mae hi'n athrawes ddrama ac yn keen iawn i wneud argraff dda gyda'r brifathrawes, ond dydy pethe ddim wastad yn gweithio mas."}, {"text_idx": "#000019", "text": "Lisa: \"Jyst fel pob mam, rwy' eisiau i Lowri fod yn hapus. Rwy'n rili edrych 'mlaen i weld 'Gwaith/Cartref'. Dwi'n fam browd iawn.\""}, {"text_idx": "#000022", "text": "Lowri: \"Dwi'n gweithio yn Llundain ar hyn o bryd yn perfformio mewn sioe fel rhan o'r VAULT Festival. Rydyn ni'n creu sioeau byr newydd, lle ni'n dechrau gyda dim byd ac yn creu nhw mewn pythefnos.\""}, {"text_idx": "#000023", "text": "Lisa: \"Rwy'n chware un o'r prif gymeriadau yn 'Line of Duty' sydd yn ymddangos ar BBC2 yn fuan, a dwi ar fin dechrau ffilmio cyfres 3 o 'Y Gwyll / Hinterland'."}, {"text_idx": "#000024", "text": "Eiry: \"Er fy mod i wedi ymddeol, dwi'n dal i gadw fy llaw i mewn, bydda i'n ysgrifennu a pherfformio sioe yn Eisteddfod y Fenni am Arglwyddes Llanofer.\""}, {"text_idx": "#000026", "text": "Lisa: \"Fi'n credu os ma'ch teulu'n neud rhywbeth mae e yn y gwaed.\""}, {"text_idx": "#000029", "text": "'Cyfle i bob disgybl siarad Cymraeg yn hyderus'"}, {"text_idx": "#000030", "text": "'Y gofal am ein mam yn ddiffygiol,' medd teulu"}]